《橘杏双清为儒医傅泽民题》
明代·韩雍

莫言苏耽神，漫说董奉仙。惟我葑溪南，国医世称贤。

以医名世三十载，轩岐道术何精专。开阖阴阳指间妙，斡旋造化心中玄。

回生起死已万千，何须橘叶吞清泉。家有恒产皆良田，曾输万石周荒年。

天恩煌煌赐冠冕，杏林换谷名空传。琴川高士感德偏，买橘买杏栽庭前。

绵州太守作佳画，刑曹司务题长篇。想当雨过碎锦钱，结实宛如红蜡圆。

寒霜作威叶不变，黄金万颗累累然。此时此景清且美，相对不觉尘烦蠲。

开芳樽，列绮筵，旋烹肥，时摘鲜。东邻西舍三五友，日常醉倒林中眠。

何时使我参其间，我将世事祈苍天。疲癃残疾谁能痊，鳏寡孤独尤堪怜。

苏董于今果未死，招起授我神方全。我将以之游八埏，广济夭阏并颠连。

作者简介：（1422—1478）明苏州府长洲人，字永熙。正统七年进士，授御史。巡按江西，黜贪墨吏数十人。景泰时擢广东副使，巡抚江西。劾奏宁王朱奠培不法状，后被宁王诬劾，夺官。后再起为大理少卿，迁兵部右侍郎。宪宗立，以牵累贬官。会大藤峡徭、僮等族民众起事，乃改以左佥都御史，参赞军务，督兵镇压。迁左副都御史，提督两广军务。有才略，治军严，而谤议亦易起。为中官所倾轧，乃致仕去。有《襄毅文集》。